fr en en fr nl nl nl en de en en de nl nl nl en it fr nl nb es nds nl nl es it nb nl fr en nl pl fr en en nl af en en nl en en de sv en nl af en af af en en en de nl en nl af af af en en en af af af af af af af en en nb sv en nl af af af af en en en af fr af en nl fr af en en nl fr en en en en en en en en de nl nl af af nl af fr en en en en de sv nl nl af af af af en en pt nb sv nl nl af af nl af af af en en en en en en en en af af nl af en af nl nl en en it de sv nl nl af af af af af af nl af en en en af nl af af af af af af af de af nl af nl af af af af af af nl nl nl en en de sv nl nl af af af af af af en en it de sv nl nl af af af af nl af nl af en en nl de nl nl af nl af nl af en en en en nb sv nl nb af af af af af en en fr de nl nl af af af af nl af af en en en pt de fr nl af af nl af af en en en en de sv nl af af af af af af af en en de sv nl af af af af en en it de sv nl af af af af af af af en en en en en es de sv nl af af af af af af af nl af af af nl en en en en de sv nl nl af af af af en en en de sv nl af af af af nl af af af af en en es de sv nl nl af af af af en en en pt nb sv en af af af af af nl en en en it de sv en af af af af af en en it de sv en da af nl af af af en en en pt en en nb sv en af af af af af af nl af nl af af af af af af en en de sv en en af af af af af af en en en it de sv en nl nl nl af nl nl en en de sv en nl af af af af af af af en en en en en en en en en en af en en af
Kerke  |   Skole  |  Sport  | Kuns en Kultuur  | Pretoria FM  | Skaak  | Geskiedenis en Legendes |
Algemene Nuus | Advertensies | Gesondheid  | Uitgewers, Boeke en Skrywers |Kontak Ons
Lesufi stel sperdatum vir kommentaar oor skoleregulasies uit; gaan voort met politieke spel
Die burgerregtewaghond AfriForum het verneem dat die Gautengse onderwysdepartement onder leiding van LUR Panyaza Lesufi die sperdatum vir ouers om kommentaar op die nuwe voorgestelde skoleregulasies te lewer tot 14 September uitgestel het.
“Lesufi gaan egter voort om ’n politieke spel te speel ten koste van leerders in die Gautengse onderwysstelsel. Hy het vanoggend getwiet: ‘I declare, it will happen, a non racial [sic] quality education for all in our lifetime. You might have oppressed our grandparents and gave our parents gutter education and succeeded but you will never oppress our children and our children’s children and succeed, never! Aowa!’” sê Carien Bloem, projekkoördineerder vir onderwys by AfriForum.
Hiermee ontken hy dat daar geen rasbeperking ten opsigte van skooltoelating in Gauteng geld nie, terwyl die vernaamste redes vir swak onderrig in wanfunksionele skole ’n gebrek aan moedertaalonderrig, oorvol fasiliteite, die ideologiese speletjies van vakbonde en gebrekkige kwalifikasies van onderwysers is. “Dít is alles faktore waarna Lesufi as LUR moet verwys en waarvoor hy nie die blaam na ander kan verskuif nie.”
AfriForum moedig ouers aan om steeds kommentaar teen die voorgestelde regulasies te gaan lewer by www.virskole.com. Meer inligting oor dié regulasies kan ook op AfriForum se webblad bekom word onder die skakel #VIRSKOLE.
AfriForum, Akkerland Boerdery, TLU SA, Solidariteit en Agri Limpopo
Onteiening van Akkerland Boerdery: SA-regering misbruik grondhervorming as dekmantel om minerale te bekom en Chinese uitbreiding in SA te fasiliteer
Die Suid-Afrikaanse burgerregte-organisasie AfriForum, Akkerland Boerdery, die landbou organisasie TLU SA, die vakbond Solidariteit en Agri Limpopo het vandag tydens ’n gesamentlike mediakonferensie in Pretoria aangevoer dat die Suid-Afrikaanse regering se huidige pogings om twee plase, Lukin en Salaita, van Akkerland Boerdery teen 10% van die markwaarde te onteien, grondhervorming as dekmantel misbruik om die werklike motiewe agter die onteiening te verdoesel: Dat die regering sy hande op steenkoolreserwes onder die grondoppervlak van dié plase wil lê om sodoende die uitbreiding van die Chinese regering se ekonomiese belange in Suid-Afrika te fasiliteer.
Die organisasies het daarop gewys dat Chinese staatsbeheerde maatskappye tans ontwikkeling ter waarde van $10 miljard beplan in die Musina-Makhado- spesiale ekonomiese sone (SES), waarbinne Akkerland val. Eksplorasie wat die omstrede Coal of Africa op Akkerland gedoen het, dui daarop dat die plaas se steenkool geskik is vir gebruik in sowel kragstasies as staalfabrieke.
Volgens Akkerland, AfriForum, TLU SA, Solidariteit en Agri Limpopo benodig die regering die steenkoolresewes op die plase, omdat die Chinese ontwikkeling onder meer die oprigting van ’n steenkoolaangedrewe kragstasie, ’n steenkoolaanleg en verskeie metallurgiese aanlegte insluit. Meer inligting is beskikbaar by:
South Africa Energy Metallurgy Economic Zone
Chinese investors plan $10bn metallurgical complex in South Africa
South Africa Energy Metallurgical Industrial Zone Brief Introduction
AfriForum, TLU SA en Solidariteit het ook aangekondig dat hulle in belang van die beskerming van eiendomsreg Akkerland Boerdery se regsaksie teen die regering se onteieningspogings finansieel sal ondersteun en ook bystand sal verleen om die onreg wat teen Akkerland gepleeg word sowel plaaslik as internasionaal te ontbloot. Dié organisasies het ook ’n beroep op die publiek gedoen om finansieel tot Akkerland se regstryd by te dra en het reeds ’n afsonderlike bankrekening genaamd Akkerland Regsfonds geopen wat deur TLU SA se ouditeurs geadministreer sal word (rekeningno. 9343268401, ABSA-tak 632005). Die organisasies gaan die bankbesonderhede ook op hulle onderskeie webblaaie publiseer.
Johan Steenkamp, mede-eienaar van Akkerland Boerdery, het daarop gewys dat Maite Nkoana-Mashabane, minister van landelike ontwikkeling en grondhervorming, op 29 Maart vanjaar ’n uitsettingsbrief, wat die eienaars sewe dae gegee het om die plase te ontruim, op Akkerland Boerdery laat bedien het. “Die minister sou geweet het dat 30 Maart tot 2 Mei ’n langnaweek was en ek glo sy wou dit vir ons moeilik maak om betyds regstappe te neem. Dit strook met die minister se openbare uitspraak dat sy nie wil hê boere wat vir onteiening geteiken word, dit vooraf moet weet nie, om te verhoed dat hulle vooraf op regsaksie kan voorberei,” het Steenkamp gesê.
Volgens Steenkamp kon hulle egter betyds regstappe neem om die uitsettingsbrief tydelik op te hef. Akkerland maak homself gereed vir ’n uitgerekte hofstryd teen die ongegronde grondeis en die regering se onteieningpogings. “Ons veg vir eiendomsreg, want die feit dat die regering slegs 10% van die markwaarde vir Akkerland Boerdery se plase wil betaal, beteken in effek dat die regering reeds besig is om 90% van ons eiendom sonder vergoeding te onteien,” voeg Steenkamp by.
Volgens Kallie Kriel, uitvoerende hoof van AfriForum, verskyn Akkerland Boerdery se twee plase eerste op die regering se geheime onteieningslys getiteld Proposed expropriation test cases, wat tans intern in die departement van landelike ontwikkeling en grondhervorming gesirkuleer word en onlangs deur AfriForum openbaar gemaak is. “Ten spyte daarvan dat die regering tot onlangs toe nog heftig die bestaan van dié lys ontken het, word die korrektheid van die lys bevestig omdat die regering reeds begin het om Akkerland se plase teen aansienlik minder as markwaarde te onteien,” voeg Kriel by.
Volgens Louis Meintjes, president van TLU SA, is die onteiening van Akkerland se plase teen ’n fraksie van die markwaarde daarvan ’n aanduiding dat die ANC se verklaarde beleid van onteiening sonder vergoeding besig is om beslag te kry. “Die beginsel is dat dit onaanvaarbaar is dat die staat sy burgers se bates kan onteien sonder om daarvoor te betaal of net gedeeltelik wil betaal. Onteiening teen minder as markwaarde onder die dekmantel van grondhervorming en herverdeling van grond is die voorland van Johan Steenkamp se Akkerland-plase as ons nie nou saamstaan en hom help nie. TLU SA doen ’n beroep op sowel boere as alle ander titelhouers van eiendom om te verenig en Johan te help om die diefstal van sy eiendom waarvoor hy oor die jare hard gewerk het, te keer. Ons pleit by elke Suid-Afrikaner wat die toekoms van hierdie land op die hart dra om die organisasies te ondersteun sodat ons Johan kan help om sy plase van ANC-korrupsie te red,” sê Meintjes.
Leon Borcherds, president van Agri Limpopo, sê die beginsels waaroor die hof in die Akkerland-saak moet beslis, sal ’n deurslaggewende impak hê op hoe grondeienaars in die toekoms vir onteiening vergoed gaan word. Dit is veral die wye, ongereguleerde diskresie van die waardeerder-generaal – wat die grondwetlik toegelate aftrekkings van markwaarde moet kwantifiseer om by “billike en regverdige” vergoeding uit te kom – wat in die hof getoets moet word. Agri Limpopo volstaan daarby dat daar nie in ’n demokrasie van ’n individuele grondeienaar verwag kan word om die rekening vir ’n nasionale verantwoordelikheid soos grondhervorming te betaal nie. Alhoewel markverwante vergoeding nie in die Grondwet gewaarborg word nie, word dit ook nie verbied nie, en bly dit die enigste manier om grondhervorming te versnel sonder om beleggings, landboufinansiering en welwillendheid te skaad. Die hoëvlak- Mothlante-verslag oor grondhervorming het reeds uitgewys dat dit die korrupsie en onvermoë in die staat is – en nie die vrywillige verkoper-beginsel nie – wat grondhervorming laat misluk. Agri Limpopo stel voor dat die minister ’n openbare privaat vennootskap in ’n spesiale oorsigagentskap verpak om te verseker dat die grondhervormingsproses van korrupsie, selfverryking en nepotisme gesuiwer word.
Volgens Marius Croucamp, Solidariteit se adjunkhoofsekretaris verantwoordelik vir die metaal- en ingenieursbedryf, gaan die staalprodukte wat deur Chinese aanlegte in die Musina-SES vervaardig word direk met die produkte kompeteer wat die plaaslike sukkelende bedryf vervaardig. “Die staalmark in Suid-Afrika en druk op die internasionale staalmark het tot gevolg dat die marges waarop plaaslike staalmaatskappye bedryf word só marginaal is dat enige verder kompetisie in die mark plaaslike maatskappye sal dwing om te sluit. Die gevolg is dat duisende Suid-Afrikaanse werkers hul werk gaan verloor. Die plaaslike maatskappye wat moontlik geraak sal word, sluit Columbus Stainless in Middelburg en Samancor, South 32 in. Die gevolge hiervan kan die gemeenskappe wat om dié fabrieksdorpe gevestig is ook in duie laat stort en duisende mense sonder lewensmiddele laat. Solidariteit is ook nie bewus van enige studie wat gedoen is om die impak van die Musina-SES op die huidige Suid-Afrikaanse staalbedryf te bepaal nie,” sê Croucamp.
Sakeliga wens Solidariteit alles van die beste toe met staking
Die sakebelange-organisasie Sakeliga wens hiermee die vakbond Solidariteit alles van die beste toe met die staking teen die personeelaandeleskema van Sasol wat op ras gebaseer is. Sakeliga het ook sy afkeur van en kommer oor rasgebaseerde regeringsbeleide uitgespreek wat in die eerste plek tot hierdie situasie aanleiding gegee het.
Piet le Roux, hoof- uitvoerende hoof van Sakeliga, sê: “Hierdie staking is nie die eerste een teen rassediskriminasie in Suid-Afrika nie. Dit is bloot die eerste staking waar die werknemers waarteen gediskrimineer word, almal wit is. Werkers in Suid-Afrika neem weereens standpunt in teen verdeling deur ŉ regering op grond van hul ras. Die werklikheid is dat die Suid-Afrikaanse regering voortgaan om wetgewing aan te moedig wat van ondernemings vereis om teen hul eie werknemers te diskrimineer op grond van ras. Sulke beleide dryf ŉ wig in tussen die werknemers van die verskillende groepe, en ook tussen die werknemers en korporatiewe bestuur. Dit is teenproduktief en ondermyn in werklikheid die morele weefsel van die land as ŉ nierassige konstitusionele demokrasie.”
ŉ Staking as meganisme om iets te bereik, moet altyd as die laaste uitweg beskou word, sê Le Roux. “Ons in Suid-Afrika het al gewoond geraak aan stakings van die ergste soort, waar die enigste doel is om te probeer om vir hoër lone te beding. Hoewel daar geen fout te vind is daarmee om hoër lone te vra nie, is stakings ŉ besonder swak meganisme om dit te bereik. Werknemers verloor uiteindelik bykans altyd meer deur die staking as wat hulle uiteindelik daardeur wen. In die proses ly die hele ekonomie skade.”
Sakeliga staan egter simpatiek teenoor Solidariteit se staking aangesien dit op ŉ beginselsaak van toepassing is, sê Le Roux. “ŉ Staking is net ŉ redelike opsie indien belangrike morele beginsels op die spel is; andersins is ŉ staking teenproduktief. Wanneer alle ander opsies egter misluk het en ŉ maatskappy volhard met ŉ moreel onverdedigbare plan van aksie, soos Sasol in hierdie geval doen, is dit begryplik dat werkers die opsie om te staak sal uitoefen. Soos altyd met ŉ staking die geval is, gaan die werknemers wat staak waarskynlik inkomste verloor, wat hul optrede des te meer prysenswaardig maak. Die regering se toenemend rasgebaseerde beleidsrigtings wat voor die voet in talle maatskappye in Suid-Afrika toegepas word, moet teengewerk word. Sodanige teenkantig is van wesenlike belang vir almal in die land.”
Ernst Roets het 'n plasing gedeel.
AgriSA se lede moet hul leierskap tot orde roep. Daar is duisende boere wat lede van AfriForum en AgriSA is. Tog volhard AgriSA se leierskap daarin om AfriForum in die openbaar aan te val. Dit skep die indruk dat hulle ‘n veldtog teen hul eie lede voer.
Tragies dat enkele leiers van Agri SA, ten spyte van pogings om onderlinge verdeeldheid te voorkom, steeds aanhou om aanvalle op AfriForum te loods. Hierdie aanvalle dien niemand behalwe die ANC se belange nie. Dis tyd vir saamstaan, nie kleinlike gevegte nie...
AfriForum thanks the South African Aussie and the hundreds of people in Auckland, New Zealand, that took part in today's protest against South Africa's farm murders and plans for expropriation without compensation...
AfriForum, Akkerland Boerdery, TLU SA en Solidariteit
Onthullings en stappe vorentoe oor die onteiening van Akkerland Boerdery-plase op regering se “onteieningslys”
Lede van die media word uitgenooi na ’n mediakonferensie waartydens belangrike feite bekend gemaak sal word oor die regering se beoogde onteiening van Akkerland Boerdery se twee plase, asook die stappe wat nou geneem sal word om dié onteiening te beveg.
Datum: Maandag, 3 September 2018
Plek: AfriForum-gebou, Unionweg 58, Kloofsig, Centurion, Pretoria
RSVP: Natasha Venter by natasha.venter@afriforum.co.za
AfriForum versoek dat polisiekommissaris Malema se aanhitsing tot plaasmoorde ondersoek
Die burgerregteorganisasie AfriForum het ŉ formele versoek ingedien by die nasionale polisiekommissaris, generaal Khehla Sitole, om aantygings te ondersoek wat gemaak is deur ŉ lid van ŉ berugte tronkbende dat Julius Malema, die leier van die EFF, hom gaan sien het in die tronk om die pleeg van plaasmoorde aan te moedig. In ŉ opgeneemde onderhoud tussen ŉ agent van die nasionale intelligensie-eenheid en ŉ generaal in die 28’s-tronkbende, voer die bendeleier aan dat Malema gesê het dat hy ŉ span sal saamstel en balaklawas, wapens en geld aan hulle sal voorsien om plaasmoorde te pleeg. Die klankgreep is in 2017 uitgesaai op die ondersoekende aktualiteitsprogram, Carte Blanche.
Ernst Roets, adjunk- uitvoerende hoof van AfriForum, het erken dat daar moontlike uitdagings sal wees in die ondersoek van só ŉ klag. “Ons voer egter aan dat inaggenome die hoë voorkoms van plaasmoorde, dit in die publiek se belang is dat hierdie aantygings ernstig opgeneem moet word,” het Roets gesê. ŉ Eksemplaar van die boek Kill the Boer is ook aan die nasionale polisiekommissaris voorsien vir verdere agtergrond in die aangeleentheid.
Roets het verduidelik dat hierdie ŉ saak van ernstige kommer is vanweë die feit dat Malema nie die moeite gedoen het om hierdie aantygings, wat gepubliseer is vir die hele land om sien, te weerlê nie.
Roets sê dat hulle die saak sal opvolg by die nasionale polisiekommissaris.
Sakeliga doen voorlegging in parlement oor Mededingingwysigingswet
Die Mededingingswysigingswet 2018 is die nuwe Swart Ekonomiese Bemagtiging (SEB).Dít is die standpunt van die besigheidsorganisasie Sakeliga nadat dit gister 'n sitting van die portefeuljekomitee vir ekonomiese ontwikkeling bygewoon en ’n voorlegging in die parlement gedoen het.
Piet le Roux, uitvoerende hoof van Sakeliga, wat die sitting bygewoon het, het sy organisasie se hoofbekommernis gestel: “Die Mededingingswysigingswet van 2018 blaas ras in elke deel van die ekonomie in. Dit stel voor dat ekonomiese handelinge verskillend beoordeel word, afhangende van die ras van partye. Ingevolge die wetsontwerp sal mededingingsowerhede die mandaat hê om pryse, samesmeltings, verkrygings, aankope en ander ekonomiese handeling verskillend vir swart en wit persone te hanteer, insluitende goedkeur, verwerp, penaliseer of beperk.
Hoewel die wetsontwerp die term “histories benadeelde persoon” gebruik, is die toepaslike maatstaf in wese een van ras. Die wetsontwerp bevat veelvuldige verwysings van hierdie aard, vergeleke met vier verskynings daarvan in die huidige Mededingingswet.
Ter illustrasie verwys Le Roux na twee klousules in die wetsontwerp: “Klousule 5 verbied firmas, wat geag word dominant te wees, om te vereis dat firmas wat deur swart persone beheer word produkte aan hulle verkoop teen ’n prys wat die vermoë van die verskaffer om sogenaamd doeltreffend deel te neem belemmer. Anders gestel, firmas wat aankope by besighede in swart besit doen, kan die risiko van regsaksie in die gesig staar indien hulle sou probeer om vir laer pryse te onderhandel. Ironies genoeg sal dit nie net mense ontmoedig om sake met besighede in swart besit te doen nie, maar dit sal ook firmas in swart besit aanmoedig om pryse te verhoog – uiteindelik ten koste van verbruikers van alle rasse.
Klousule 7 van die wetsontwerp bepaal dat die toetrede tot, deelname aan en uitbreiding van firmas wat deur swart persone beheer of besit word ’n belangrike oorweging behoort te wees om vrystelling van verbode gedrag ingevolge die Mededingingswet te bepaal. Ingevolge hierdie klousule sou iets wat as niemededingend beskou word as ’n wit persoon dit doen, wel aanvaarbaar wees as ’n swart persoon dit doen. Dit is moeilik om te sien hoe sulke rasselektiewe wetgewing versoenbaar met die grondwetlike vereiste van algemeengeldendheid van wetgewing kan wees. Dalk belangriker selfs, sal dit boonop, wanneer potensiële vennote geag word van verskillende rasse te wees, die vertroue en respek wat tussen dié vennote nodig is skade aandoen en organiese ekonomiese normalisering ontwrig.
Le Roux beklemtoon dat, hoewel die Mededingingswet sedert die aanvaarding daarvan beperkte magte vir diskriminasie op grond van ras bevat het, die wysigingswetsontwerp hierdie oorwegings nou die middelpunt van mededingingsbeleid maak. “Dit is vir my duidelik dat die wetsontwerp doelbewus opgestel is om mededingingswetgewing in ’n SEB-voertuig te omskep. Die resultaat sal natuurlik nie die werklike bemagtiging van swart mense wees nie, maar die bemagtiging van burokrate en groter staatsbeheer oor die ekonomie ten koste van verbruikers, werknemers en beleggers van alle rasgroepe.”
Flip Buys skryf : Die ANC en hul agterryers se geskreeu op AfriForum nav die Trump-twiet, laat my dink aan ŉ storietjie uit my kinderjare. Daar het ŉ boelie in die buurt gebly, wat veral op die bure se klein Pietertjie gepik het. Boelie het die arme Pietertjie kort-kort getimmer totdat dié se Pa seker dik vir die storie geword het en vir Pietertjie ŉ paar truuks geleer het. Nie lank daarna nie was dit weer sulke tyd: Boelie jaag vir Pietertjie. Maar die keer het dinge anders verloop, en nie lank daarna nie kom Boelie huil-huil by die huis met ŉ blou oog en ‘n uit tand aangehardloop: “Ma Ma, Pietertjie slaan terug, Pietertjie slaan terug!"
Die ANC hou daarvan om te slaan, maar nie as iemand homself verdedig nie. Hulle wil die boelies wees wat maak en breek soos hulle wil en hul staatsmag en ons belastinggeld gebruik om hulle wil op almal af te dwing. En wee die slagoffer wat kla of dit net durf waag om teen hierdie mishandeling te protesteer of om haarself daarteen te verweer. Dan is hy of sy alles wat sleg is, klou vas aan bevoorregting en gun “the poorest of the poor” niks. Dit terwyl talle van hulle leiers hulself al jare lank verryk het in die naam van die arm massas. Die nasionale BEE-sport is “vat van arm werkendes en pensioenarisse se pensioenfondsaandele, en gee vir ryk bemagtigingsmagnate”. Die ergste is die Afrikaanse ANC-simpatiseerders wat soos die gesin van die mishandelde kind die hardhandige Pa se kant kies as die polisie ondersoek kom instel. Waarskynlik uit vrees dat die Pa nóg kwater gaan word vir die inmengery van die gereg en hulle dan ook ŉ oorveeg of twee gaan gee!
Afrikaners het ook menseregte
Ons moet tog net nooit pateties raak nie, byna soos ŉ mishandelde vrou wat nie wil gaan kla nie, haar man steeds verdedig en die fout vir sy aanranding by haarself bly soek. Kom ons kyk na die kern van die saak: die ANC het oor die afgelope jare, in die naam van radikale transformasie, witmense en Afrikaners se menseregte aangetas deur drakoniese rassebeleid in die sakewêreld en die werksplek, deur die grondwetlike voorsiening vir Afrikaanse universiteite en skole te minag, deur Afrikaans en Afrikaanse instellings op soveel plekke sonder vergoeding te onteien, en deur ons geskiedenis en erfenisse te kriminaliseer. Dink net aan die aartsrassis Lesufi se aantasting van Afrikaners se menswaardigheid en menseregte by Overvaal alleen! Ek was self getuie van sy gemene rassistiese boelie van ‘n klein kleuterskooltjie in Centurion se juffrou - ‘n mensie met net liefde in haar hart vir alle kleuters!
Maar seker om te wys hulle is verbind tot nie-rassigheid, het dit nie net by Afrikaners se menseregte gebly nie. Almal is besteel en benadeel deur die Zuptakrasie wat ons gehad het en steeds het, omdat ek nog nie weet van plunderaars wat al in die tronk beland het nie. Inteendeel, ‘n hele paar is al bevorder, soos die MEC wat vir die Life Esedimeni tragedie verantwoordelik was, en as ek reg gehoor het, die burgemeester van Vanderbijlpark-omgewing wat die dorp so in die grond bestuur het dat talle groot besighede se voortbestaan in gevaar is. Dink aan die grootste ontmagtigingsprojekte in die land, soos die swart openbare skoolstelsel, die TVET-kolleges, verskeie universiteite, die meeste staatshospitale, byna alle plattelandse dorpe, en wit en swart wat weens die verswakking van SAPS weens “transformasie” weerloos teen geweldenaars en rampokkers is. Onthou ook dat diegene wat nou so teen ons raas en blaas die Zuptakrasie vir jare ondersteun het! Hulle het die land tot by die rand van die afgrond help sleep, en nou kla hulle sowaar omdat ons daaroor kla! Gryp jou aan, sou my Ouma (onder andere) gesê het.
Linkses moet maar ophou skree en raas omdat Pietertjie terugslaan en eerder die fout by hulle eie rassisme soek, en liberales moet maar eerder bly wees dat die regsorde deur AfriForum en Solidariteit verdedig word. Dis nou dalk lekker as Afrikaners in die spervuur is, maar een van die dae is dit perdalkies júlle beurt – en wie gaan dan help?
AfriForum verwelkom pres. Trump se aankondiging dat VSA onteiening in SA gaan ondersoek
Die burgerregte-organisasie AfriForum het Donald Trump, die Amerikaanse president, se aankondiging op Twitter verwelkom dat hy Mike Pompeo, die Amerikaanse minister van buitelandse sake, versoek het om onwettige grond- en plaasbesettings, onteiening én die grootskaalse moorde op boere in Suid-Afrika deeglik te ondersoek.
Trump se aankondiging volg slegs drie maande nadat AfriForum ’n afvaardiging na die VSA gestuur het om die Cato Institute (’n prominente Amerikaanse dinkskrum), Tucker Carlson (aanbieder van Fox News) en verskeie ander instellings en politici in te lig rakende die situasie in hierdie verband in Suid-Afrika.
Kallie Kriel, uitvoerende hoof van AfriForum, het sy dank uitgespreek teenoor die Cato Institute, Tucker Carlson en elke ander rolspeler in die VSA wat standpunt ingeneem het om die ANC se planne om die Suid-Afrikaanse Grondwet te wysig om onteiening sonder vergoeding moontlik te maak, asook die plaasmoordkrisis in SA, deel van die Amerikaanse openbare agenda te maak.
Volgens Kriel het sy organisasie geen ander keuse as om internasionale steun teen onteiening sonder vergoeding te werf nie, aangesien die ANC amptelik aangekondig het dat dié party besluit het om die Grondwet te wysig om onteiening sonder vergoeding moontlik te maak – selfs voordat die openbaredeelnameproses in SA afgehandel is. “Die ANC se besluit soos aangekondig deur pres. Cyril Ramaphosa self, het ’n klug van die plaaslikedeelnameprosesse gemaak en daarom gaan AfriForum voort om as laaste uitweg internasionale druk vir die beskerming van eiendomsreg in SA te mobiliseer.”
Kriel het daarop gewys dat pres. Trump se aankondiging nie net goeie nuus vir eiendomseienaars in SA is nie, maar vir almal in die land. “Venezuela, met ’n armoedekoers van 90%, en Zimbabwe, met ‘n werkloosheidsyfer van 90%, is voorbeelde daarvan dat die miskenning van eiendomsreg ’n land se ekonomie vernietig tot nadeel van almal in die land. Almal in SA behoort dus te hoop dat die druk vanuit die VSA die ANC en regering sal laat herbesin oor die rampspoedige pad waarop hulle Suid-Afrika wil lei,” voeg Kriel by.
Die ANC se deurlopende ontkenning van die feit dat plaasmoorde, wat proporsioneel aansienlik hoër as SA se gemiddelde moordsyfer is, ’n unieke krisis is wat spesifieke aandag moet kry, het AfriForum genoop om ook die plaasmoordkrisis in die land onder die internasionale gemeenskap se aandag te bring.
Kriel het aangedui dat, in die lig daarvan dat die Amerikaanse departement van buitelandse sake nou opdrag van pres. Trump gekry het om ondersoek na onteiening sonder vergoeding en plaasmoorde in te stel, AfriForum gereed is om bykomende inligting daaroor tot die Amerikaanse regering se beskikking te stel.
AfriForum gaan sy veldtog verskerp om die internasionale gemeenskap in te lig rakende die bedreiging van eiendomsreg en plaasmoorde in SA.
Vyf redes waarom AfriForum die plaaslys gepubliseer het
Augustus 17, 2018 deur Ernst Roets
AfriForum het die afgelope naweek ’n lys gepubliseer wat binne die departement van landelike ontwikkeling en grondhervorming (DLOG) versprei word. Dit bevat ’n lys van 190 eiendomme (daar is 195 op die lys, maar vyf moet van die totaal afgetrek word om dubbele inskrywings uit te skakel) wat volgens die opskrif van die dokument as toetssake vir onteiening sal/moet dien.
Maite Nkoana-Mashabane, DLOG-minister, het vroeër vanjaar gesê dat haar departement reeds die eiendom geïdentifiseer het wat vir onteiening sonder vergoeding geteiken sal word. Sy het egter bygevoeg dat hulle die inligting van die publiek weerhou, omdat sy nie aan die grondeienaars wat geteiken sal word die geleentheid wil bied om vir regsaksie voor te berei nie. Sy het vol bravade gesê dat, indien dié mense weet dat hulle geteiken sal word, dit die lewe vir haar moeilik sal maak en dat dit beter is dat dié mense nie weet nie.
Intussen het die ANC ná ’n vergadering van die Nasionale Uitvoerende Komitee (NUK) te kenne gegee dat daar inderdaad ’n lys van eiendomme bestaan wat vir die doel van onteiening sonder vergoeding geteiken sal word. Volgens die ANC was daar 139 plase op die lys. Hier moet ek opmerk dat dit moontlik is dat hulle as ’t ware van 139 sake gepraat het, in plaas van 139 plase. Een saak kan verskeie plase insluit. Die totaal kan dus meer as 139 wees.
Sakeliga het die hof genader vir ’n bevel dat die inligting bekend gemaak moet word, waarop Mashile Mokono, hoof van die DLOG, gereageer het dat die proses vir onteiening sonder vergoeding streng vertroulik hanteer moet word. Woordvoerders van die DLOG het die minister weerspreek deur te sê dat hulle nie die lys bekend kan maak nie, omdat hulle die eienaars eers op individuele basis in kennis wil stel. Dit het egter nie gebeur nie.
Intussen het AfriForum ’n lys ontvang wat in die DLOG gesirkuleer word, met plase wat vir hierdie doel geoormerk word. Ons het verklaar dat ons nie weet wat die status van die dokument is nie, maar dat dit nodig is dat dié wie se eiendom geteiken word daarvan kennis neem. Ons kan bevestig dat die lys wel gesirkuleer word. Oor die status van die dokument (of dit ’n besprekingsdokument, ’n voorstel, ’n amptelike besluit, ensovoorts is) is ons onseker. Dit moet die DLOG bevestig.
Sedertdien het die IRV bevestig dat hul bronne ook aandui dat die dokument eg is en dat dit binne die departement gesirkuleer word. Daar is dus geen twyfel daaroor nie.
Die vraag kan gevra word wat die redes is waarom AfriForum die lys gepubliseer het. Hier is vyf redes:
Die regering se strategie met betrekking tot onteiening berus daarop dat inligting van die publiek weerhou word. Hoe meer inligting hulle het wat van die publiek weerhou word, hoe sterker is die DLOG se posisie en hoe swakker is die grondeienaars se posisie. Deur die publisering van die lys kortwiek ons as ’t ware die regering se poging om inligting van die publiek te weerhou. Hoe meer inligting in die publieke diskoers is, hoe beter.
Kommunikeer met die eienaars
Die publisering van die lys stel ons in staat om met die eienaars in verbinding te tree om hul inligting te verifieer en om hulle op hoogte te hou van enige verwikkelinge in hierdie verband. AfriForum het voltydse personeel aangewys om met die eienaars in kontak te bly en om al hul vrae te antwoord.
Berei vir regstrategie voor
Hoe meer inligting ons het, hoe beter kan ons vir ’n regstrategie voorberei. AfriForum is besig om inligting wat vir ’n regstrategie van waarde kan wees by die eienaars in te samel. Terselfdertyd dwing die publisering van hierdie lys en die mediastorm wat as gevolg daarvan ontketen is, die DLOG om in die openbaar hieroor standpunt in te neem. Dit stel ons in staat om beter voor te berei.
Dwing die regering tot duidelikheid
Deur die lys te publiseer het ons as ’t ware die inisiatief uit die DLOG se hande geneem en terug in die eienaars se hande geplaas. Die DLOG is nou in ’n situasie waar hulle gedwing word om in die openbaar hierop te reageer. Hul eerste reaksie was presies wat ons verwag het – om alles bloot te ontken. Dit is egter ’n lynregte teëspraak van alles wat die DLOG vroeër gesê het. Die druk is nou op die DLOG om onsekerheid uit die weg te ruim deur óf ter verklaar dat hierdie inderdaad die finale lys is óf om die finale lys te publiseer – of ten minste om te verklaar dat nie ’n enkele een van die eiendomme wat op hierdie lys is deur die DLOG geteiken sal word nie. Op hierdie stadium is die DLOG nie bereid om so iets toe te gee nie.
Die vraag kan gevra word of mens nie bloot emosies opjaag deur die lys te publiseer nie. Die teëvraag is of saamspeel met die DLOG se geheimhoudingstrategie nie bloot ’n kunsmatige vrede in stand hou nie. Dit is presies wat die DLOG wil hê. Die feit is dat daar ’n lys is. Die eiendom is volgens die DLOG reeds geïdentifiseer. Nou word hierdie lys gesirkuleer. Die publiek het ’n reg om te weet. Vergelyk dit met ’n moordlys. Die bestaan van die lys word nie betwyfel nie (hoewel die DLOG dit nou skielik ontken). Die onsekerheid is slegs oor wie se name op die lys is. Dit is kunsmatig om te sê dat ons nie paniekerig moet wees nie, omdat ons nie weet wie vermoor gaan word nie (om die vergelyking met ’n moordlys te gebruik). Die feit is dat die regering beplan om onteiening uit te voer. Die beste manier om emosies te bestuur, is om die publiek met soveel as moontlik inligting te bemagtig. Op hierdie wyse sal mense meer ingelig kan wees, en sal daar groter sekerheid kan wees.
Indien jou eiendom op die lys is, kontak AfriForum by www.onteiening.co.za.
Ernst is adjunk- uitvoerende hoof van AfriForum
Volg Ernst op Twitter by @ErnstRoets
Buiteland neem toenemend standpunt in teen onteiening sonder vergoeding
AfriForum verwelkom die feit dat die wetgewende raad van Nieu-Suid-Wallis in Australië gister ’n mosie aanvaar het wat onteiening sonder billike vergoeding (OSV) ten sterkste veroordeel. Dié mosie lees onder meer dat die raad sterk veroordeling uitspreek teen a) enige oproep vir die moord op, marginalisering, vervolging, viktimisering of teikening van enige rassegroep in Suid-Afrika deur enige van die land se huidige of vorige amptenare, asook b) enige wetgewing wat grond op onregverdig wyse van enige persoon sonder regverdige en billike vergoeding ontneem.
Volgens Alana Bailey, adjunk- uitvoerende hoof van AfriForum verantwoordelik vir internasionale skakeling, moet die Suid-Afrikaanse regering kennis neem dat hierdie mosie in Australië maar net die begin is van ’n intensiewe internasionale stryd wat onder internasionale beleggers en regerings teen OSV in Suid-Afrika gevoer sal word. Bailey voer aan dat die Suid-Afrikaanse regering – in die lig van buitelandse rolspelers se kennisname van die gevaarlike koers wat die ANC-regering inslaan met die beplande program van OSV en die gepaardgaande ekonomiese onsekerheid – sy planne om die Suid-Afrikaanse Grondwet ten koste van eiendomsreg te wysig dringend moet herbesin.
Bailey wys daarop dat AfriForum die afgelope vier maande bewusmakingsbesoeke aan talle meningsvormers in die VSA, Europa en die Verenigde Koninkryk afgelê en inligting aan rolspelers in Australië verskaf het. “AfriForum se boodskap was deurgaans dat ons wil toesien dat Suid-Afrika sal aanhou om buitelandse beleggings te ontvang, dat die ekonomie moet groei en daarmee saam ook werk- en welvaartskepping vir almal. Daarvoor is dit egter noodsaaklik dat buitelandse politici, ander meningsvormers en beleggers druk op die Suid-Afrikaanse regering moet plaas om eiendomsregte te beskerm,” sê Bailey.
Volgens Bailey het die meningsvormers met wie vergader is, insluitend senior politici van hoofstroompartye, joernaliste en dinktenknavorsers, AfriForum se kommer beaam. “Nie alleen stem die moontlike gevolge van enige ontkenning van eiendomsregte hulle onrustig nie, maar hulle is ook uiters bekommerd oor die gevolge wat ’n proses van OSV op politieke en maatskaplike stabiliteit, asook op voedselsekuriteit in die Suider-Afrikaanse streek gaan hê,” voeg Bailey by.
Dié mosie in Australië volg volgens Bailey kort op die hakke van ’n waarskuwing deur die kredietgradeerder Moody’s betreffende Suid-Afrika se fiskale tekort en swak ekonomiese groei in die land, asook die Internasionale Monetêre Fonds se waarskuwing dat onsekerheid oor eiendomsreg ’n bedreiging vir Suid-Afrika se ekonomie inhou.
“Roekelose uitsprake wat geen insig in die komplekse aard van boerdery in die 21ste eeu toon nie, soos dié uitspraak vandeesweek oor die beperking van eienaarskap van grond deur die ANC-voorsitter Gwede Mantashe, dra tot toenemende buitelandse kommer, kritiek en standpuntinname by,” sluit Bailey af.
AfriForum-rehabilitasie van Vaalrivier goed op dreef
Die besoedeling van die Vaalrivier – vanaf die rivier se oorsprong noord van Ermelo tot by die invloei daarvan in die Oranjerivier by Douglas – is ’n nasionale ramp. Om die rivier te help rehabiliteer, het AfriForum-takke die gemeenskappe in 15 dorpe en een stad langs die rivier gemobiliseer om stappe te doen om die invloed van hierdie besoedeling op fauna en flora in en langs die rivier te beperk.
AfriForum en verskeie ander organisasies wend nou pogings aan om die regering te oorreed om die probleem op te los. Regeringsingryping is egter nie onmiddellik moontlik nie, aangesien plaaslike munisipaliteite eers die nodige fondse moet bekom om rioollekkasies te herstel en die doelbewuste besoedeling van die rivier hok te slaan.
“Ons kan egter nie onbepaald wag totdat die regering hierdie probleem oplos nie. Daarom het gemeenskapslede in Standerton, Ermelo, Villiers, Vereeniging, Vanderbijlpark, Meyerton, Sasolburg, Parys, Vredefort, Orkney, Klerksdorp, Stilfontein, Bloemhof, Vaalharts, Kimberley en Barkly-Wes aktiewe bakterieë in die rivier vrygelaat. AfriForum se veldtog om die Vaalrivier te red, het ’n innoverende inslag wat die huidige omgewingsramp gaan help beredder deur aktiewe, goeie bakterieë in die water vry te laat om die riool af te breek en suurstof in die rivier terug te plaas. Dit is deel van AfriForum se korttermynprojek om die Vaalrivier te help red terwyl meer volhoubare projekte en planne in werking gestel word – met of sonder die regering se samewerking,” sê Marcus Pawson, AfriForum se hoof van omgewingsake.
“Die organisasie Save The Vaal Environment (SAVE) het tereg opgemerk dat die regering ernstig fouteer om aan te voer dat visvrektes weens seisoenverandering voorkom. Indien die regering nie sy verantwoordelikheid in hierdie verband nakom nie, sal AfriForum regstappe instel om onbeholpe amptenare te dwing om aandag aan die ramp te gee,” sê Pawson.
Volgens AfriForum stort die regering daagliks minstens 1 500 megaliter gedeeltelik behandelde of onbehandelde riool in die Vaalrivier.
AfriForum se mediumtermynaksies sluit in om saam met ander organisasies te werk om onder meer rioolpompe en -aanlegte te herstel. AfriForum se langtermyndoelwitte sluit in die skep van bekostigbare gemeenskapinfrastruktuur met die nuutste tegnologie sodat gemeenskappe hul water self kan suiwer sonder om op die regering te moet wag.
Mense wat wil help om riviere te rehabiliteer, kan op AfriForum se webblad registreer om aan die volgende rehabilitasie-aksie deel te neem. Saam kan ons die Vaalrivier red.
Is jou rivier besoedel? SMS die naam van jou dorp na 45354 (R1) en gee AfriForum die mandaat om die gehalte van jou dorp se water te toets.
AfriForum, Skoleondersteuningsentrum en Solidariteit
Lesufi se voorgestelde skoleregulasies plaas Gauteng-skole se toekoms in gedrang
Lede van die media word uitgenooi na ’n gesamentlike mediakonferensie van AfriForum, die Skoleondersteuningsentrum (SOS) en Solidariteit oor Panyaza Lesufi, Gautengse LUR vir onderwys, se veelbesproke aankondiging oor gewysigde skoleregulasies vir Gautengse skole in 2019. Met die voorgestelde regulasies vir toelatings wat op 30 Julie in die staatskoerant gepubliseer is, wil Lesufi volle mag kry oor die plasing van leerders in skole. Sou dié voorstelle aanvaar word, sal skoolgemeenskappe geen sê meer hê oor die taal- en toelatingsbeleid van hul skole nie.
Die genoemde organisasies is van mening dat Lesufi se voortdurende pogings om sy politieke wil na te jaag, ten koste van gehalte onderwys en leerlingwelstand, onaanvaarbaar is.
Tydens die mediakonferensie sal daar ŉ aankondiging gemaak word oor ŉ gesamentlike veldtog wat dié organisasies teen hierdie regulasies loods.
Datum: Donderdag, 16 Augustus 2018
Plek: Forum Films-ateljee, AfriForum-gebou, Unionlaan 58, Kloofsig, Centurion RSVP: Marelie Greeff by 083 281 1077 of marelie.greeff@afriforum.co.za
Sakeliga se stryd teen Eskom begin
Die sake-organisasie Sakeliga (voorheen bekend as AfriSake) het sy belofte gestand gedoen deur aan regsaksie deel te neem om Eskom te verhoed om elektrisiteitstoevoer na betalende eindverbruikers af te sny. Die hoofdoel van Sakeliga se regstrategie is om te poog om ’n oorkoepelende oplossing vir die nasionale energieprobleem te vind.
Sakeliga het aansoek gedoen om as ’n vriend van die hof gevoeg te word tot die belangrike saak wat Resilient Properties en ander instellings teen Eskom en die eMalahleni Munisipaliteit ingestel het. Dié organisasie is as amicus curiae tot die verrigtinge gevoeg en het kort daarna sy voorlegging in die hof gedoen. Die Emalahleni Munisipaliteit skuld Eskom tans omtrent R1,6 miljard, wat die rede is vir Eskom se oorweging om Witbank se elektrisiteitstoevoer af te sny. Die applikante versoek die hof om in te gryp en Eskom te verhoed om die plaaslike gemeenskap se elektrisiteitstoevoer te onderbreek.
Piet le Roux, uitvoerende hoof van Sakeliga, verduidelik die organisasie se betrokkenheid by hierdie verrigtinge: “Sakeliga kan nie toelaat dat betalende verbruikers se kragtoevoer arbitrêr afgesny word omdat een staatsorgaan nie ’n ander se rekeninge betaal nie. Dit sal tot ’n ekonomiese ramp in plaaslike gemeenskappe lei, aangesien plaaslike ondernemings groot uitgawes sal moet aangaan om hierdie kragonderbrekings te verhoed. Dit is waarom Sakeliga aansoek gedoen het om tot die saak gevoeg te word: om die hof by te staan met die daarstel van toepaslike nasionale beginsels ten einde ’n algehele oplossing te vind.”
Volgens Le Roux is Eskom se besluit om munisipaliteite se krag te onderbreek sowel voortydige as onreëlmatig. “Dit is ’n gerieflike illusie vir Eskom om voor te gee dat munisipaliteite hul kliënte is en dat hulle daarom die elektrisiteitstoevoer na munisipaliteite met enorme agterstallige rekenings mag onderbreek. Dié entiteite is almal verskillende staatsorgane en munisipaliteite is daarom eerder invorderingsagente as eindverbruikers. As ’n vriend van die hof wil ons die statutêre bepalings uitwys wat bepaal hoe verskillende staatsorgane dispute deur middel van mediasie en arbitrasie moet oplos. Munisipaliteite moet hul rekeninge aan Eskom betaal, maar ons argumenteer dat betalende eindverbruikers nie die las kan dra vir kwessies wat tussen staatsorgane ontstaan nie.”
Sakeliga betreur Eskom se pogings om die tersaaklike dispuutresolusiemeganismes tot sy beskikking te omseil. Die organisasie voer verder aan dat Eskom nie net probeer het om dit te vermy om ’n hof vir verligting te nader nie, maar ook versuim het om enige ander alternatiewe dispuutresolusieprosedures te volg. “Dit het daartoe gelei dat elektrisiteitsverbruikers verligting in die hof moes soek, wat die gees en doel van wetgewende bepalings totaal ondermyn.”
AfriForum, TLU SA en Sakeliga
Blootgelegde onteieningslys: AfriForum, TLU SA en Sakeliga gaan gesamentlike regstrategie ter beskerming van eiendomsreg ontwikkel
AfriForum, die landbou-unie TLU SA en die sake-organisasie Sakeliga het besluit om kragte saam te snoer en ’n gesamentlike regstrategie te ontwikkel om die regering se voorgenome planne om eiendom sonder vergoeding te onteien, teen te staan.
Dié besluit volg nadat ’n interne besprekingsdokument van die departement van landelike ontwikkeling en grondhervorming (DRDLR), wat ’n lys bevat van eiendomme wat vir onteiening geoormerk word, deur ’n betroubare bron aan AfriForum verskaf is. Die onthulling van die lys is voorafgegaan deur bevestigings deur sowel Zizi Kodwa, hoof van die presidensie, as ander lede van die ANC se Nasionale Uitvoerende Komitee (NUK) dat die DRDLR oor ’n onteieningslys van 139 eiendomme beskik. Maite Nkoana-Mashabane, minister van landelike ontwikkeling en grondhervorming, het ook aangedui dat haar departement reeds grond vir onteiening geïdentifiseer het, maar dat sy die lys nie gaan openbaar nie, aangesien dit as waarskuwing vir benadeelde eienaars sou dien en dié eienaars die geleentheid sou gee om op regsaksie voor te berei. Die blootlegging van die lys volg ook op president Cyril Ramaphosa se aankondiging dat hy en die ANC die Grondwet wil wysig om onteiening sonder vergoeding moontlik te maak.
Na aanleiding van bevestigings deur ANC NUK-lede en die minister stem al drie organisasies saam dat ’n onteieningslys wel bestaan. Die Instituut vir Rasseverhouding se bevinding dat die lys geloofwaardig is en die feit dat die meerderheid eiendomme op die lys aan die departement se beskrywing voldoen van watter kategorieë eiendomme geteiken gaan word, is genoegsame redes om die onteieningslys met erns te beskou en nie bloot af te maak nie.
AfriForum, TLU SA en Sakeliga het hul onderskeie lede en ander mense wie se eiendom op die lys verskyn, versoek om die organisasies te kontak en inligting te verskaf sodat die drie organisasies gesamentlik op ’n strategie kan besluit om diegene by te staan wat nadelig geraak word. Al drie organisasies het aangedui dat hulle reeds oorval is deur lede en ander mense wie se eiendom op die onteieningslys verskyn.
Volgens Kallie Kriel, uitvoerende hoof van AfriForum, is die bedreiging wat onteiening sonder vergoeding inhou van só ernstige aard dat verdeeldheid tussen die voorstanders van die beskerming van eiendomsreg nie bekostig kan word nie. “Saam is ons sterker,” sê Kriel. Kriel dui ook aan dat ander voorstanders van die beskerming van eiendomsreg welkom is om by die organisasies se samewerkingsaksie aan te sluit. Volgens Kriel het AfriForum reeds gesprekke met leiersfigure gevoer wat deel is van AgriSA se provinsiale filiale, en dié leiers ondersteun AfriForum se openbaarmaking van die onteieningslys.
Louis Meintjes, president van TLU SA, sê dat eiendomsreg en vergoeding teen markwaarde die sleutel is tot ’n volhoubare ekonomie en ekonomiese groei. “Hierdie twee beginsels mag nooit ter syde gestel word nie. Dié saak is groter as enige persoon of instansie. Saamstaan is die enigste werkbare sukses vir grondeienaars in Suid-Afrika.”
Piet le Roux, Sakeliga se uitvoerende hoof, wys daarop dat die ANC kommerwekkende ooreenkomste met Zimbabwe se Zanu-PF begin toon: “Of die blootgelegde lys die finale lys is al dan nie, is nie die kruks van die saak nie. Die feit is dat die ANC wél ’n lys het van plase wat die party met toetssake, onder die huidige Grondwet, wil onteien. Dit beteken dat die ANC, net soos ZANU-PF destyds in Zimbabwe, gaan probeer om beslaglegging op plase (’n fundamenteel ongrondwetlike daad) met prosedurele legitimiteit te beklee. As sakelui-, landbou- en burgerregte-organisasies is dit ons plig om – in almal se belang – die Zimbabwe-scenario te verhoed deur oor ’n breë front saam te werk.”
AfriForum, TLU SA en Sakeliga
Gelekte onteieningslys en gesamentlike optrede teen onteiening sonder vergoeding
Lede van die media word uitgenooi na ’n gesamentlike mediakonferensie van AfriForum, TLU SA en Sakeliga rakende die departement van landelike ontwikkeling en grondhervorming se veelbesproke gelekte onteieningslys. Die konferensie sal ook handel oor die gesamentlike optrede wat die organisasies teen die regerende party se planne vir onteiening sonder vergoeding beoog.
Datum: 14 Augustus 2018
Plek: AfriForum-gebou, Unionlaan 58, Kloofsig, Centurion
RSVP: Natasha Venter by 081 444 0976 of natasha.venter@afriforum.co.za
Minister moet duidelikheid gee oor plaasonteieningslys
Die burgerregte-organisasie AfriForum het ’n beroep gedoen op Maite Nkoana-Mashabane, minister van landelike ontwikkeling en grondhervorming, om uitsluitsel te gee oor die lys van plase wat die departement vir onteiening sonder vergoeding sal teiken.
Dit volg nadat AfriForum gister ’n lys gepubliseer het wat tans onder die opskrif Expropriation Test Cases in dié departement gesirkuleer word. Die departement het gereageer deur te sê dat dit nie die korrekte lys is nie.
Ernst Roets, adjunk- uitvoerende hoof van AfriForum, sê dat dit duidelik is dat die departement ’n geheimhoudingstrategie volg en dat die departement dit in sy uitsprake duidelik maak dat daar kwaadwillige motiewe is. Roets verwys na Mashabane se uitspraak vroeër vanjaar dat die departement nie die eienaars van die geteikende plase daarvan in kennis wil stel nie omdat hulle nie wil hê dat dié eienaars op ’n regstrategie moet kan voorberei nie. ’n Woordvoerder van die departement het die minister egter weerspreek deur te sê dat die departement eers die eienaars van die geteikende plase in kennis wil stel. Dit het egter tot op hede nog nie gebeur nie.
Roets sê dat die onduidelikheid maklik uit die weg geruim kan word as die departement in die eerste plek verduidelik waarom hierdie lys, wat gister deur AfriForum gepubliseer is, in die departement gesirkuleer word; en tweedens deur die onderneming te gee dat geen van die gelyste eiendomme deur die departement geteiken sal word vir onteiening sonder vergoeding nie.
Intussen het AfriForum ’n beroep gedoen op almal wie se eiendom op hierdie lys voorkom om die organisasie op die webblad www.onteiening.co.za te kontak sodat ’n gesamentlike regstrategie voorberei kan word.
Die lys kan ook by www.onteiening.co.za gelees word.
AfriForum verwelkom uitspraak oor ongrondwetlikheid van Abrahams se aanstelling
Die burgerregte-organisasie AfriForum verwelkom die Konstitusionele Hof se uitspraak vandag dat die aanstelling van Shaun Abrahams as hoof van die Nasionale Vervolgingsgesag (NVG) ongrondwetlik was.
“Suid-Afrika verdien ’n nasionale direkteur van openbare vervolging wat sonder vrees, voordeel of vooroordeel sal vervolg. Ek was daar toe die NVG gestig is en sien daarom daarna uit dat die NVG weer tot ’n instelling van aanklaers herstel word wat in belang van die gemeenskap aankla,” sê adv. Gerrie Nel, hoof van AfriForum se privaatvervolgingseenheid.
Volgens Nel verstaan hy dat dít nie ’n vinnige proses gaan wees nie. “Dit is egter baie belangrik dat die NVG die gemeenskap se vertroue terugwin en dat gelykheid voor die reg seëvier,” sluit Nel af.
AfriForum publiseer lys van plase wat vir onteiening geteiken word
AfriForum het vandag die lys van plase op sy webblad bekend gemaak wat klaarblyklik deur die regering geïdentifiseer is om in die komende weke sonder vergoeding onteien te word. Dít volg nadat die regerende ANC in die afgelope week gesê het dat die party 139 plase vir hierdie doel geïdentifiseer het. Die lys van plase was egter vertroulik en nóg die party, nóg die regering was bereid om dit bekend te maak.
AfriForum het egter ’n dokument bekom wat deur die departement van landelike ontwikkeling en grondhervorming gesirkuleer word as ’n lys van plase wat vir hierdie doel as toetssake sal dien. Die dokument bevat egter nie die besonderhede van 139 plase nie, maar wel 190 eiendomme.
AfriForum doen ’n beroep op die publiek om dié lys na te gaan en te versprei sodat betrokke plaaseienaars die organisasie kan kontak om ’n gesamentlike regstrategie voor te berei.
Ernst Roets, adjunk- uitvoerende hoof van AfriForum, sê dat ’n voorlopige ondersoek daarop dui dat daar waarskynlik talle plase op die lys is wat geen geskiedenis van grondeise het nie en waaroor daar ook nie tans ’n dispuut tussen die eienaar en die staat bestaan nie. “Ons verwag dat talle van die grondeienaars geskok sal wees om te hoor dat hul eiendom vir hierdie doel geïdentifiseer is. Dit is juis waarom dit so belangrik is dat hierdie lys versprei word en dat mense ons moet kontak.”
Roets voeg by dat hierdie dokument as ’n wekroep moet dien vir diegene wat glo dat die regering goeie bedoelings het en wat nog wonder of onteiening sonder vergoeding werklik tot groter voedselsekerheid sal lei. “Dit is duidelik dat die motief nie is om beweerde historiese foute reg te stel nie, maar dat daar politieke bymotiewe in hierdie proses is.”
Die lys kan by www.onteiening.co.za besigtig word.
Vaalrivier-rehabilitasie: Veldtog in Vaaldriehoek voortgesit
AfriForum sit vandeesweek deur middel van aktivisme, strafregtelike klagtes en rehabilitasie sy veldtog voort om die Vaalrivier te red. Die volgende fase van dié veldtog vind in Vanderbijlpark en Vereeniging plaas. Dit volg nadat die burgerregte-organisasie hierdie veldtog verlede week in Parys van stapel gestuur het.
Besoedeling van die Vaalrivier is ook ’n reuseprobleem in die Vaaldriehoek, waar daar reeds vir maande lank riool in die rivier gestort word en die besoedeling nou rampspoedige afmetings aanneem. AfriForum en lede van die gemeenskap is gister na die Emfuleni Plaaslike Munisipaliteit, waar die ergste besoedeling van die rivier sigbaar is.
Volgens Marcus Pawson, hoof van omgewingsake by AfriForum, tree AfriForum se Vanderbijlpark- en Vereeniging-takke nou in waar onbehandelde riool in die rivier gestort word. Aktiewe (goeie) bakterieë word in die water vrygestel om die riool af te breek en suurstof in die rivier terug te sit. “Dít sal hopelik verhoed dat verdere fauna en flora vrek,” sê Pawson.
AfriForum het ook beplan om ’n memorandum oor die munisipaliteit se swak water- en rioolbestuurspraktyke aan Oupa Nkoane, die munisipale bestuurder van die Emfuleni Plaaslike Munisipaliteit, te oorhandig. “Nkoane was skynbaar nie beskikbaar nie. Ons het versoek dat enige persoon die memorandum namens die munisipaliteit ontvang, maar daar was niemand in die hele munisipaliteit wat daardie verantwoordelikheid wou neem nie. Saam met die memorandum wou ons ook dooie visse, riool- en drinkwatermonsters (wat nie aan die nasionale standaarde voldoen nie) oorhandig,” aldus Pawson.
’n Spesialis gaan gebruik word om die E. Coli-vlakke in die rivierwater te meet. Hierdie spesialis sal dan ook in ’n strafhof oor die vlakke van besoedeling kan getuig.
Volgens Dewet Ungerer, AfriForum se distrikskoördineerder vir die Wes-Rand en Vaaldriehoek, is die onbehandelde riool – wat direk in die Vaalrivier gestort word – ’n duidelike aanduiding van die swak dienslewering in Emfuleni. “Die afwesigheid van samewerking in dié munisipaliteit is uiters kommerwekkend. Niemand wil verantwoordelikheid neem nie en lede van die gemeenskap moet ’n wekelange proses volg om ’n afspraak met die munisipale bestuurder te probeer kry. Dít terwyl dieselfde amptenary riool in die water stort tot die ernstige nadeel van mens en dier in die gemeenskap,” sê Ungerer.
“Die regering stort daagliks omtrent 5 000 megaliter gedeeltelik behandelde of onbehandelde riool in riviere. Daar is onlangs wyd berig dat Emfuleni nie in staat is om sy funksies, soos deur die grondwet vereis, te verrig nie en daarom het die Gautengse provinsiale regering dié munisipaliteit onder administrasie geplaas. Ten tyde van die aksie voor die munisipaliteit was nog geen administrateur hier in die afgelope 60 dae nie en daar is nog geen duidelikheid oor of die munisipaliteit werklik onder administrasie is of nie,” sê Pawson.
Alle AfriForum-takke langs die Vaalrivier gaan soortgelyke aksies in hul onderskeie dorpe aanpak. Mediumtermynaksies sal op die herstel van rioolpompe en -aanlegte, wat die grootste bron van besoedeling is, fokus. “AfriForum se langtermyndoelwitte met hierdie projek is om bekostigbare gemeenskapinfrastruktuur met die nuutste tegnologie te skep, sodat gemeen-skappe self hul water kan suiwer sonder dat hulle op die regering hoef te wag,” verduidelik Pawson.
“AfriForum sal die situasie deurlopend moniteer en op ’n volledige aksieplan met verantwoordbare persone aandring. Mense wat wil help om riviere te rehabiliteer, kan by AfriForum se webtuiste registreer om aan die volgende rehabilitasie-aksie deel te neem. Saam kan ons die Vaalrivier red,” sluit Ungerer af.
Is jou rivier besoedel? SMS jou dorp se naam na 45354 (R1) en gee AfriForum die mandaat om die watergehalte in jou dorp te toets.
• Sien foto’s aangeheg – nog foto’s is op aanvraag beskikbaar.
AfriForum win regsopinie in oor voorgestelde wysigings aan skoolregulasies in Gauteng
Die burgerregte waghond AfriForum neem met kommer kennis van die voorgestelde wysiging aan skoolregulasies wat op 30 Julie 2018 deur Panyaza Lesufi, LUR vir Gautengse onderwys, in die staatskoerant gepubliseer is. Daarvolgens hoef leerders en hul ouers nie hulself te steur aan skole se missie en visie, of selfs die skool se gedragskode wanneer kinders by skole ingeskryf word nie.
“Ouerbeheerliggame by openbare skole se inspraak word al hoe meer deur die departement van onderwys ingeperk. Tóg is betrokke gemeenskappe noodsaaklik vir skole om suksesvol te wees. Die Gautengse onderwysdepartement is dus besig om die basis van skole se sukses willens en wetens vir politieke redes, soos die aanslag op Afrikaanse onderwys, te erodeer,” meen Carien Bloem, koördineerder vir onderwys by AfriForum.
Die Hoërskool Overvaal-saak het dit juis duidelik gemaak hoe belangrik ’n aktiewe skoolbestuur en -beheerliggaam is. “AfriForum win daarom ’n regsopinie oor die grondwetlikheid van dié regulasies in.”
Die publiek kan tot 30 Augustus 2018 kommentaar op die voorgestelde wysigings aan die regulasies lewer of veranderinge daaraan voorstel. AfriForum Onderwys sal lede van die organisasie en die publiek betrek om insette in hierdie verband te lewer. Meer inligting hieroor sal deurlopend gekommunikeer word.
AfriForum pak Vaalrivier-ramp met aktivisme, strafregtelike klagtes en rehabilitasie
Die besoedeling van die Vaalrivier het die afgelope paar maande in ’n ramp ontaard. AfriForum maak daarom vandag bekend hoe dié organisasie beoog om die rivier en die omgewing te rehabiliteer.
Die veldtog is van stapel gestuur in Parys, waar die Ngwathe Plaaslike Munisipaliteit jurisdiksie het, aangesien die ergste besoedeling hier sigbaar is. Onbehandelde riool word hier in die rivier gestort, wat tot talle vissterftes gelei het. Volgens Marcus Pawson, AfriForum se hoof van omgewingsake, behels die veldtog ’n innoverende inslag wat die huidige omgewingsramp gaan help beredder deur aktiewe (goeie) bakterieë in die water vry te laat om die riool af te breek en suurstof in die rivier terug te sit. Dit sal hopelik verhoed dat verdere fauna en flora vrek.
AfriForum wou ’n memorandum oor die munisipaliteit se swak water- en rioolbestuurspraktyke aan Bruce Kannemeyer, die munisipale bestuurder, oorhandig, maar hy het geweier om dit te aanvaar. “Saam met die memorandum wou ons ook dooie visse, riool- en drinkwatermonsters (wat nie aan die nasionale standaarde voldoen nie) oorhandig. E. coli-vlakke in die rivierwater is hoër as wat ’n geakkrediteerde laboratorium kan meet. Dit dui daarop dat die water wat uit Parys se rioolwerke vloei nie behoorlik – of enigsins – gesuiwer word nie. AfriForum het ook ’n strafregtelike klagte in hierdie verband teen Kannemeyer ingedien,” sê Pawson.
Volgens Stephen Nel, AfriForum se provinsiale koördineerder vir die sentraalstreek, gaan Parys voortdurend onder waterprobleme gebuk. “Die inwoners van Parys sukkel gereeld met onvoldoende watertoevoer en kraanwater wat stink en waarvan die kleur van bruin tot groen wissel. Intussen ly talle besighede langs die rivier ook groot verliese weens die besoedeling – sonder dat die munisipaliteit enige daadwerklike plan van aksie aan inwoners kommunikeer. AfriForum se Parys-tak het vroeër vanjaar die munisipaliteit weens hul kommer oor die besoedeling in die Vaalrivier genader. Ten spyte van beloftes dat hulle daaraan sal aandag gee, het die munisipaliteit niks gedoen om die situasie te beredder nie.”
“Die besoedeling in die Vaalrivier is strafregtelik strafbaar en dit gebeur landswyd in ander riviere ook. AfriForum sal binnekort sy blou-en-groendruppelverslag vir 2018 bekend stel wat vir die sesde agtereenvolgende jaar toon dat byna 80% van Suid-Afrika se rioolaanlegte wanfunksioneel is of glad nie funksioneer nie. Die regering stort daagliks omtrent 5 000 megaliter gedeeltelik behandelde of onbehandelde riool in riviere,” sê Pawson.
Alle AfriForum-takke langs die Vaalrivier gaan soortgelyke aksies in hul onderskeie dorpe aanpak. Mediumtermynaksies sal fokus op die herstel van rioolpompe en -aanlegte, wat die grootste bron van besoedeling is. “AfriForum se langtermyndoelwitte met hierdie projek is die skep van bekostigbare gemeenskapinfrastruktuur met die nuutste tegnologie sodat gemeenskappe self hul water kan suiwer sonder om op die regering te wag.”
Volgens Nel hoop AfriForum dat hierdie aksie sal lei tot beter kommunikasie deur die munisipaliteit en dat ’n aksieplan binnekort uitgevoer sal word om die situasie te beredder. “AfriForum sal die situasie deurlopend moniteer. Mense wat wil help om riviere te rehabiliteer, kan op AfriForum se webblad registreer om aan die volgende rehabilitasie-aksie deel te neem. Saam kan ons die Vaalrivier red.”
Is jou rivier besoedel? SMS die naam van jou dorp na 45354 (R1) en gee AfriForum die mandaat om die gehalte van jou dorp se water te toets.
Onteiening sonder vergoeding: AfriForum versoek internasionale beleggers in videoboodskap om druk op SA-regering te plaas
Die burgerregte-organisasie AfriForum het vandag begin om ’n videoboodskap wyd onder internasionale beleggers, graderingsagentskappe en regerings te versprei. In dié video versoek AfriForum beleggers om druk op die Suid-Afrikaanse regering en president Cyril Ramaphosa te plaas om van hul planne af te sien om eiendom sonder vergoeding te onteien. Dié videoboodskap is vanoggend vervaardig in reaksie op Ramaphosa se aankondiging gisteraand dat die regerende ANC-party besluit het om die Suid-Afrikaanse Grondwet te wysig om onteiening sonder vergoeding moontlik te maak. Ramaphosa se aankondiging is gemaak slegs ’n dag ná die Internasionale Monetêre Fonds (IMF) gewaarsku het dat die voortslepende debat oor onteiening sonder vergoeding buitelandse beleggers kan afskrik.
Kallie Kriel, uitvoerende hoof van AfriForum, wys in die videoboodskap daarop dat Suid-Afrika internasionale beleggings broodnodig het en dat Ramaphosa vroegtydig deur beleggers gewaarsku moet word om die skending van eiendomsreg te voorkom. “Die geskiedenis wys dat internasionale beleggers, ongeag wat AfriForum of enige iemand anders sê, nie bereid is om in ’n land te belê waar eiendomsreg nie beskerm word nie. Daarom is internasionale druk nóú reeds nodig om te voorkom dat beleggers nie afgeskrik word nie.”
Kriel wys in die video daarop dat die miskenning van eiendomsreg katastrofiese gevolge in lande soos Venezuela en Zimbabwe gehad het. Hy voer voorts aan dat die huidige werkloosheidskoers van 90% in Zimbabwe bewys is dat die miskenning van eiendomsreg nie net diegene nadelig raak wat eiendom besit nie, maar almal. “Internasionale beleggers word dus gevra om in belang van miljoene Suid-Afrikaners in te tree om ’n ekonomiese katastrofe te help voorkom,” voeg Kriel by.
Die feit dat Ramaphosa die besluit aangekondig het om die Grondwet te wysig nog voordat die openbaredeelnameproses afgehandel is, wys volgens Kriel daarop dat die huidige deelnameproses ’n klug is. “Om reeds ’n besluit te neem voordat die deelnameproses afgehandel is, gee aan AfriForum sterk regsgronde om die openbaredeelnameproses in die howe ongeldig te laat verklaar,” sê Kriel.
Sakeliga onderneem regsaksie om Eskom-kragonderbrekings landswyd te verhoed
Die sake-organisasie, Sakeliga (voorheen bekend as AfriSake), het vandag regsaksie onderneem met die oog op ‘n oplossing wat Eskom landswyd sal verhoed om elektrisiteit na betalende eindgebruikers te onderbreek.
Met die regsaksie doen Sakeliga aansoek om as vriend van die hof toe te tree tot ‘n belangrike regsgeding deur Resilient Properties en andere teen Eskom en die Emalahleni Munisipaliteit. Die Emalahleni Munisipaliteit skuld Eskom na berigte sowat R1,6 miljard, in die lig waarvan Eskom elektrisiteit van die dorp wil weerhou. In die geding vra Resilient Properties en ander applikante egter die hof se bystand om te verhoed dat Eskom elektrisiteit na die plaaslike gemeenskap onderbreek.
Piet le Roux, uitvoerende hoof verduidelik Sakeliga se toetrede: “Sakeliga kan nie toelaat dat betalende elektrisiteitsverbruikers se krag afgesny word net omdat een staatsorgaan nie sy rekeninge aan ‘n ander staatsorgaan betaal nie. ’n Ekonomiese katastrofe is besig om in plaaslike gemeenskappe te ontvou en boonop gaan plaaslike sakelui groot koste aan om die kragonderbrekings te stop. Sakeliga tree daarom, in die belang van ‘n oorkoepelende oplossing, tot hierdie saak toe om die hof in die ontwikkeling van toepaslike nasionale beginsels by te staan.”
Le Roux vervolg: “Eskom se besluit om elektrisiteit na hierdie en ander munisipaliteite te onderbreek is voortydig en onreëlmatig. Dit is vir Eskom ‘n gerieflike illusie om te maak asof munisipaliteite sy klante is en dat hy derhalwe by magte sou wees om elektrisiteit na munisipaliteite met agterstallige skuld te onderbreek. In werklikheid is hierdie entiteite almal bloot verskillende bene van die staat, en is munisipaliteite inderwaarheid eerder invorderingsagente as wat hulle eindgebruikers is. Ons wil, as vriend van die hof, wys op statutêre bepalings vir hoe verskillende staatsorgane hul onderlinge geskille by wyse van mediasie en arbitrasie moet bylê. Natuurlik moet munisipaliteite hul rekeninge aan Eskom betaal, maar ons voer aan dat betalende eindgebruikers nie belas kan word met probleme wat tussen staatsorgane afspeel nie.”
Le Roux sê Sakeliga betreur Eskom se pogings om die relevante dispuutbeslegtingsmeganismes te omseil. In sy hofstukke voer Sakeliga daarom onder meer aan: “Eskom het nie net in gebreke gebly om die Hof om hulp te nader nie, maar ook versuim om enige alternatiewe geskilbeslegtingsprosedures te volg. Eskom se versuim loop nou daarop uit dat elektrisiteitsverbruikers hulp by die Hof moet vra – iets wat die wetgewende bepalings in gees en doel juis wou verhoed.”
AfriForum in Hartbeesfontein maak jonges touwys oor vreemdelinge
Die AfriForum-buurtwag in Hartbeesfontein het op Woensdag, 26 Julie 2018 aan ’n veiligheidsveldtog deelgeneem wat daarop fokus om jong kinders waaksaam te maak teen vreemdelinge en verdagte persone.
Die veldtog genaamd “Stranger Danger” is gereël in samewerking met die SAPD en Boss Security en is by die Babbel en Krabbel Kleuterskool in Hartbeesfontein aangebied.
Deur middel van maklik verstaanbare plakkate, prentjies en ’n interessante praatjie is die kinders geleer om nee te sê vir versoeke deur vreemde persone en om dadelik verdagte persone by ’n onderwyser, hul ouers of ’n polisiebeampte aan te meld. Ná afloop van die praatjie het elke kind ’n kaartjie met die buurtwagnoodnommer ontvang wat hulle maklik met hulle kan saamdra.
“Dit was regtig ’n oulike projek en ons het reeds baie goeie reaksie van die ouers en onderwysers ontvang. Baie dankie aan elkeen wat betrokke was,” sê Peet Naude, AfriForum se koördineerder vir die Hartbeesfontein-buurtwag.
AfriForum nou 210 000 lede sterk
Die burgerregte-organisasie AfriForum se aktiewe ledetal het pas die 210 000-kerf verbygesteek. Dié organisasie se ledetal was aan die begin van 2010 slegs 9 000 en het dus oor die afgelope agt en ’n half jaar met meer as 2 300% gegroei.
Volgens Kallie Kriel, uitvoerende hoof van AfriForum, is dit veral insiggewend dat die organisasie sterk groei ten spyte van pogings uit sekere kringe om wanvoorstellings van AfriForum te maak en vals etikette om die organisasie se nek te probeer hang. “Gewone, gematigde mense wat ’n positiewe bydrae wil lewer skaar hulle skynbaar te midde van onbillike aanvalle op AfriForum toenemend by dié organisasie.”
Kriel wys daarop dat die sterk groei in AfriForum se ledetal beteken dat die organisasie ’n nuwe fase kan betree en sy werksaamhede en veldtogte nóg verder kan uitbrei. “Die 210 000 lede se steun maak dit onder meer moontlik om adv. Gerrie Nel se span by AfriForum se privaatvervolgingseenheid verder uit te brei om meer sake aan te pak. AfriForum is ook in staat om nou sy netwerk van nagenoeg 110 buurtwagte en ander selfdoenaksies in plaaslike gemeenskappe verder uit te brei, terwyl dié organisasie se nasionale en internasionale veldtogte op ’n nóg groter skaal aangepak sal kan word,” voeg Kriel by.
Kriel wys daarop dat AfriForum se veldtogte deur lede moontlik gemaak word en dat elkeen van die 210 000 lede trots kan wees op hul eie rol in die suksesse wat AfriForum reeds behaal het en ook in die toekoms gaan behaal. “AfriForum se krag lê in sy lede en daarom bedank AfriForum elkeen van sy lede vir hulle volgehoue ondersteuning.”
Volgens Kriel verskaf AfriForum se 210 000 lede aan die organisasie die nodige spierkrag om sy rol as burgerregtewaghond en selfdoenorganisasie met groter doeltreffendheid te vervul, terwyl die steeds groeiende ledetal ook sal verseker dat hierdie spierkrag in die toekoms selfs nóg meer gaan wees.
Aankondiging: AfriSake word Sakeliga
Die sake-organisasie, AfriSake, het vandag aangekondig dat dit sy naam verander na Sakeliga. Die besluit vorm deel van ‘n volgende fase vir die organisasie, waarin dit sy strategie uitbrei: van sakeregtewaghond na sakegemeenskap.
In sy nuwe fase sal Sakeliga onder meer gekenmerk word aan ‘n netwerk van plaaslike sakekamers en ander affiliasies, sowel as inisiatiewe vir selfregulering en om sy lede so bestand moontlik teen skadelike staatsinmenging te maak.
Piet le Roux, uitvoerende hoof van Sakeliga, voorheen bekend as AfriSake, sê die naamsverandering lui ‘n nuwe fase in: “Van ‘n klein begin met senior sakelui in 2011 het AfriSake gegroei tot die primêre sakeregtewaghond in Suid-Afrika. Met 12 500 lede is dit vandag die grootste Afrikaanse sake-organisasie ooit. Terselfdertyd het die omvang van die probleme in Suid-Afrika só toegeneem dat die staat skynbaar óf onwillig óf eenvoudig onbekwaam is om sakeregte, vrye markte en ‘n konstitusionele orde in stand te hou. Danksy die saadkapitaal van ons ondersteuners kan ons ons strategie uitbrei: AfriSake, die sakeregtewaghond word Sakeliga, die selfstandige sakegemeenskap.”
Le Roux vervolg: “Sakeliga bevorder voorspoed, vrye markte en ‘n konstitusionele orde in die belang van sy lede en in die gemeenskaplike belang waar ook al sy lede sake doen. Waar ons dit, as sakeregtewaghond, in die verlede veral gedoen het deur voorspraak te lewer en te beding vir ‘n beter sake-omgewing, mobiliseer ons nou ons lede se kapitaal vir bykomende oogmerke.”
Sakeliga se strategie vir ‘n selfstandige sakegemeenskap is drieledig:
• Antisipeer politieke risiko’s en staan lede by om so staatsbestand moontlik te wees, sodat sakelui waarde kan bly toevoeg ongeag staatsinmenging;
• Beding met die regering vir ‘n gunstige sake-omgewing, vrye markte en ‘n konstitusionele orde; en
• Skep ‘n selfstandige sake-omgewing, waarbinne ‘n netwerk van sakelui met behulp van selfregulering en privaat infrastruktuur kan bly sake doen en voorspoed skep ongeag die sake-omgewing wat die staat skep.
Le Roux sê die naam, Sakeliga, is afgelei uit die naam van die grootste sake-organisasie wat die wêreld nóg geken het, die Hanseliga: “Die Hanseliga was ‘n sakegemeenskap wat dieselfde drie oogmerke as ons gehad het en vir etlike eeue ‘n sleutelrol in die ekonomiese opbloei van Europa gespeel het. Dit het voorspoed en skoonheid geskep nie net vir sy lede nie, maar vir alle gemeenskappe waar ook al sy lede sake gedoen het. Dit het nie eenkant gestaan nie, maar was wél selfstandig en kon daarom waarde toevoeg ongeag die eksterne politieke omgewing. Gaan besoek vandag die stede en streke waar die Hanseliga was en jy sien steeds die blywende invloed daarvan: Van kerke tot universiteite, van paaie tot hawens, van kuns tot handel. Dit dien vir ons tot inspirasie.”
Le Roux spreek ‘n besondere woord van dank teenoor AfriForum uit: “Nadat AfriSake in 2011 gestig is het ons in 2013 met AfriForum ‘n vyfjaar-ooreenkoms gesluit ingevolge waarvan AfriForum, as deel van die Solidariteit Beweging, AfriSake met kundigheid en bedryfsondersteuning in die oprigting van ‘n ondersteunersgefinansierde organisasie sonder winsoogmerk gehelp het. Ek wil my besondere dank aan AfriForum vir hul bystand in die periode uitspreek. Die probleme in Suid-Afrika is groot en kan slegs te bowe gekom word as burgerlike organisasies mekaar ondersteun en samewerking opsoek – só in die verlede en só ook in die toekoms.”
Die verandering na die naam Sakeliga, sowel as veranderinge in logo en ander visuele elemente op kommunikasieplatforms, tree op 24 Julie 2018 om 10:00 in werking. Sommige elektroniese platforms sal vir ‘n oorgangstydperk nog die naam AfriSake vertoon, maar sal so gou doenlik omgeskakel word.
Die naam, Sakeliga, sal in alle tale as ‘n onvertaalde handelsmerk gebruik word, met vertaling van die beskrywing “selfstandige sakegemeenskap” soos gepas. In ‘n Engels teks sal dit, byvoorbeeld, gebruik word as “Sakeliga, an independent business community …”
Hoëgehalte weergawes van die logo en ander visuele elemente is op aanvraag by diens@sakeliga.co.za beskikbaar.
AfriForum mobiliseer meer as 5 000 mense vir nasionale patrollie
Die burgerregte-organisasie AfriForum het die afgelope naweek meer as 5 000 mense regoor die land vir ’n nasionale patrollie gemobiliseer.
Nagenoeg 227 AfriForum-buurtwagte het in 2 292 voertuie ’n totaal van 51 881 km afgelê. Bykans 120 insidente is suksesvol tydens die verskeie patrollies hanteer, insluitend die afwering van ’n moontlike plaasaanval in Delmas.
Verskeie sekuriteitsmaatskappye, gemeenskapspolisiëringsforums, insleepdienste, polisiestasies, plaaslike besighede, paramediese dienste en verkeersafdelings het saam met die AfriForum-buurtwagte aan die patrollie deelgeneem.
“Die doel van die nasionale patrollie was om gemeenskappe teen misdaad te mobiliseer en sigbaarheid en samewerking op nasionale en plaaslike vlak te verbeter. Die aantal insidente wat tydens die patrollies hanteer is, dui daarop dat dit ’n suksesvolle strategie is om misdadigers hok te slaan en misdaad te bekamp. Gemeenskappe moet in samewerking met die SAPD verantwoordelikheid vir hul eie veiligheid neem,” sê Hillel Coetzer, AfriForum se veiligheidskoördineerder vir die noordstreek.
“Nasionale sigbaarheidsprojekte soos hierdie is nodig om die SAPD te help om misdaad te voorkom en te bekamp. Die gemeenskap het ’n integrale rol om die SAPD by te staan om hul onderskeie gemeenskappe te beveilig,” sluit Johandré van Zyl, AfriForum se veiligheidskoördineerder vir die Noord-, Oos- en Wes-Kaap, af.
Raak vandag nog by jou plaaslike AfriForum-tak betrokke: SMS jou naam na 45353 (R1).
AfriForum se Oos-Rand-buurtwagte neem aan massapatrollie deel
AfriForum se Alberton-, Brakpan-, Edenvale-, Germiston-, Springs- en Kempton Park-buurtwagte het op Vrydag 20 Julie 2018 in samewerking met die SAPD, gemeenskapspolisiëringsforums, verskeie sekuriteitsmaatskappye en veiligheidsinstansies in hul onderskeie gebiede aan AfriForum se massapatrollie deelgeneem. Die massapatrollie was daarop gemik om polisiëringsigbaarheid te verbeter.
Die aksie het omstreeks 18:00 begin en tot 6:00 die volgende oggend geduur. Altesaam 167 buurtwaglede het aan die patrollie deelgeneem en ’n totaal van 11 471 km tydens 885 manure afgelê, teenoor 6 120 km en 739 manure in April vanjaar. Die buurtwagte het 21 misdaadvoorvalle aangemeld. Patrolleerders het by verskeie ongelukstonele in Alberton en Edenvale bystand gebied en dwelms is in Kempton Park in samewerking met die SAPD gekonfiskeer.
“Ten spyte van ekonomiese druk en die toename in brandstofpryse is dit merkwaardig om te sien hoe vrywilligers in die Oos-Rand steeds bereid is om self verantwoordelikheid vir hul eie veiligheid te neem,” sê Marie Naude, AfriForum se distrikskoördineerder vir die Oos-Rand.
“AfriForum-buurtwagte gaan voortdurend groter projekte in samewerking met die SAPD en ander veiligheidsinstansies aanpak om misdaad te beveg en veiligheid te verbeter,” sluit Hillel Coetzer, AfriForum se veiligheidskoördineerder vir die noordstreek, af.
Raak by AfriForum se buurtwagte betrokke: SMS “Buurtwag” na 45342 (R1).
AfriForum en SAPD stuit 300 grondgrypers in Witrivier
Die burgerregte-organisasie AfriForum het op 22 Julie 2018 in samewerking met die Witrivier SAPD gehelp om grondgrypers te verhoed om privaat grond in Witrivier, Mpumalanga te beset.
’n Groep van sowat 300 mense het ’n boer in die Witrivier-gebied se grond onregmatig beset. Die besetters het brande gestig om staanplek vir hul huise te maak. Die buurtwag kon daarin slaag om die brande te blus en die gebied af te kordon om verdere skade en besetting te verhoed.
Devon McCullough, voorsitter van AfriForum se Nelspruit-buurtwag, het die boer na die polisiestasie vergesel om ’n saak van betreding aanhangig te maak. Joe Pelser, voorsitter van die AfriForum-buurtwag in Witrivier, het lede van die plaaslike buurtwagte gekoördineer om in samewerking met die brandweer brande te blus, asook die plaas te beveilig.
Die SAPD en AfriForum se vinnige reaksie en doeltreffende koördinering het daartoe gelei dat die besetters vinnig van die toneel verwyder is. AfriForum wil graag die volgende instansies bedank vir hulle vinnige reaksie: Die polisie-eenheid vir openbare orde, die SAPD-blitspatrollie, die SAPD se K9-eenheid, die plaaslike brandweerdiens, asook buurtwagte en alle ander veiligheidsinstansies wat betrokke was.
“Grondeienaars word aangeraai om by georganiseerde instellings soos AfriForum aan te sluit ten einde hul eiendomsreg te beskerm. Dit is ook raadsaam vir gemeenskapslede om by plaaslike buurtwagte aan te sluit om hul gemeenskappe te help beveilig,” sê Llewellynn Hemmens, assistentkoördineerder vir die noordstreek.
“Gemeenskappe kan misdade soos grondbesetting teenstaan deur hulself te organiseer en die regte stappe te neem. Ons moet gereed wees om binne die raamwerk van die reg op te tree om sulke misdade te hanteer,” sê Hillel Coetzer, AfriForum se veiligheidskoördineerder vir die noordstreek.
Raak vandag nog by jou plaaslike AfriForum-tak betrokke: SMS jou naam na 45353 (R1).
Die nuwe webtuiste word met trots ontwikkel en onderhou deur GSD Potch  - www.gsdpotch.com